钦定古今图书集成/明伦汇编/官常典/第397卷 > 曹凯
## 钦定古今图书集成/明伦汇编/官常典/第397卷 > 曹凯

按《明外史》本传：“凯字宗元，益都人。正统十年进士。授
刑科给事中。磊落多壮节。英宗北征，谏甚力。且曰：‘今
日之势，大异澶渊。彼文武忠勇，士马劲悍。今中贵窃
权，人心玩愒，此辈不惟以陛下为孤注，即怀愍徽钦，
亦何暇恤’？帝不从，乘舆果陷。凯恸哭竟日，声彻禁庭，
与王竑共击马顺至死。景泰中，迁左给事中。林聪劾”
何文渊周旋，诏宥之。凯上殿力诤，二人遂下吏。时令
输豆得补官，凯争曰：“近例输豆四千石以上授指挥。
彼受禄十馀年，费已偿矣，乃令之世袭。是以生民膏
血，养无功子孙，而彼取息长无穷也。有功者必相谓
曰：‘吾以捐躯获此，彼以输豆亦获此’。是朝廷以我躯
命等于荏菽，其谁不解体！乞自今惟令带俸，不得任
事。传袭文职，则止原籍带俸。”帝以为然，命已授者如
故，未授者悉如凯议。福建巡按许仕达与侍郎薛希
琏相讦，命凯往勘，得其实以闻。用荐，擢浙江右参政。
时诸卫武职役军，办纳月钱至四千五百馀，人以凯
言禁止。镇守都督李信擅募民为军，糜饷万馀石。凯
劾奏之。信虽获宥，诸助信募军者咸获罪。在浙数年，
声甚著。初，凯为给事，尝劾武清侯石亨。亨得志，修前
憾。遂谪凯卫经历。卒。